Mikloš, Ivan, podpredseda vlády a minister financií SR (2011-07-12):
Áno, ďakujem pekne. Chcem sa vyjadriť k vystúpeniu pána poslanca Pelegriniho aj k faktickej poznámke pani poslankyne Laššákovej. Ja chápem citlivosť každého presunu, každého ústredného orgánu z mesta, kde doteraz bolo, kde ľudia mali svoje zamestnanie. Áno, je to citlivé a aj preto takto k tomuto problému pristupujeme. Ja som rokoval aj s primátorom Banskej Bystrice, ktorý sa o ten problém veľmi zaujímal, navštívil ma, predtým mi viackrát telefonoval. Špeciálne sme rozoberali na porade tento problém a ten návrh je taký, aby v Banskej Bystrici kapacity, aj personálne, ale aj z hľadiska infraštruktúry, ostali v maximálne možnej miere zachované na niektoré činností, ktoré by sa mali centralizovať v rámci celej veľkej finančnej správy v Banskej Bystrici. Bude tam krajský daňový úrad, ktorý bude mať okolo tristo zamestnancov, ale nielen. Chceme koncentrovať do Banskej Bystrice, najmä chceme, aby tam vzniklo tzv. zatiaľ, pracovne to nazvem, logistické a vyrubovacie centrum, kde by sa koncentrovali aktivity pre celý veľký finančný úrad. Pripomínam, že vo finančnej správe budú vlastne zlúčené tri dnešné veľké inštitúcie – daňové úrady, colné úrady a sociálna poisťovňa. Čiže ono to musí byť na jednom mieste, samozrejme nemôže to byť na dvoch miestach. Čiže máme možnosť buď sťahovať dve veľké inštitúcie do Banskej Bystrice, alebo jednu inštitúciu z Banskej Bystrice do Bratislavy. S tým ale, opakujem, že v tých našich zámeroch je, aby v zásade, netvrdím, že nedôjde k žiadnemu, ale v zásade tých šesťsto, možno päťstopäťdesiat, možno päťstošesťdesiat, aby v zásade k znižovaniu počtu nedošlo, čo neznamená, že niektorí ľudia nebudú musieť samozrejme zmeniť sídlo svojho pracoviska. Ale aj z hľadiska vzťahov tohto, to bude jedna obrovská a veľmi dôležitá inštitúcia, do ktorej sa spoja tri veľké inštitúcie. Čiže to, že dôjde k úspore, ako pán poslanec Pelegrini správne povedal, asi tisícštyristo ľudí. To sa týka z tých, ja neviem presne, či je to dnes trinásť- alebo pätnásťtisíc ľudí, ktorí vo všetkých týchto troch inštitúciách pracujú, a z nich k úspore dôjde, čo, samozrejme, je dobre. Chceme, aby... Inak by to nemalo zmysel zlučovať tieto inštitúcie, ak by to nevedeli robiť efektívnejšie a s nižšími nákladmi. Takže chcem naozaj poprosiť, aby sme, chápem, že je to citlivá otázka, chápem, že v Banskej Bystrici sa to mnohým nepáči, je to prirodzené, ale práve preto, že je to citlivé, a práve preto, že chceme napĺňať a napĺňame tézu programového vyhlásenia, že vláda podporuje rozvoj regiónov, čiže tu by som vás, pán poslanec Pelegrini, poprosil, aby ste to takto, no, povedal by som, nezjednodušovali. Pretože vláda nepovedala, že bude podporovať rozvoj regiónov tým, že ponechá všetky inštitúcie tam, kde sú, alebo že tam nejaké ešte presunie. Samozrejme robíme to inými nástrojmi. Robíme to napr. tým, že investičné stimuly dávame v zásade len do menej rozvinutých regiónov. Nie tak, ako to bolo napr. za vás, kedy išli do tých najrozvinutejších. A ešte poviem, že ja som si istý, že ak by ste vy robili túto reformu, tak by to išlo tiež do Bratislavy. Teraz si trošku prihrievate politickú polievočku, však v poriadku, to je prirodzené. Ale ešte pripomeniem, že my sme rozbehli projekt zjednotenia daňovej a colnej správy a výberu daní, ciel a poistného ešte v roku 2005. A keby sa bol dodržal pôvodný harmonogram, tak ste to mohli počas vašej vlády v roku 2009 ukončiť a už zjednotiť. A som si takmer istý, že by to bolo zjednotené v Bratislave. Aj za vašej vlády. Takže chcem len zopakovať, že budeme hľadať také riešenia, aby v maximálnej miere ostala zachovaná aj zamestnanosť v Banskej Bystrici. Ďakujem pekne.